b'\n_START_ARTICLE_\nRelaksacija\n_START_SECTION_\nFiziologin\xc4\x97 atsipalaidavimo reik\xc5\xa1m\xc4\x97\n_START_PARAGRAPH_\nNustatyta, kad apie 80\xc2\xa0% vis\xc5\xb3 kraujotakos, endokrinini\xc5\xb3, vir\xc5\xa1kinimo trakto, onkologini\xc5\xb3 sutrikim\xc5\xb3, imunin\xc4\x97s sistemos nusilpim\xc5\xb3 yra psichosomatinio pob\xc5\xabd\xc5\xbeio. Organizmui fiziologi\xc5\xa1kai yra reikalingas periodi\xc5\xa1kas poilsis, kuris \xc4\xafmanomas giluminio atsipalaidavimo arba miego metu. Atsipalaidav\xc4\x99s organizmas veikia pa\xc4\x8diu optimaliausiu jo funkcionavimo re\xc5\xbeimu (nat\xc5\xabraliai)._NEWLINE_Atsipalaidav\xc4\x99s \xc5\xbemogus nustoja eikvoti energij\xc4\x85 tam tikr\xc5\xb3 raumen\xc5\xb3 \xc4\xaftempimo palaikymui, lengviau valdo d\xc4\x97mes\xc4\xaf. Atsipalaidav\xc4\x99s \xc5\xbemogus tampa ramus, stabilizuojasi psichika bei psichiniai procesai, teigiamai veikiama emocin\xc4\x97 bei protin\xc4\x97 b\xc5\xabkl\xc4\x97._NEWLINE_Bet kuri emocija sukelia tam tikros raumen\xc5\xb3 grup\xc4\x97s \xc4\xaftempim\xc4\x85. Da\xc5\xbenai pasikartojanti emocija s\xc4\x85lygoja didesn\xc4\xaf \xc4\xaftempim\xc4\x85 bei \xc4\xaftvirtinama nes\xc4\x85moningai. Da\xc5\xbena raumen\xc5\xb3 \xc4\xaftampa, nepagr\xc4\xafsta jud\xc4\x97jimo ar kitos fizin\xc4\x97s veiklos poreiki\xc5\xb3, signalizuoja, kad \xc5\xbemogaus psichikoje nusistov\xc4\x97jo neadekvatus kokio nors rei\xc5\xa1kinio vertinimas, sukeliantis psichosomatinius pakitimus. Pagal tam tikr\xc5\xb3 raumen\xc5\xb3 grupi\xc5\xb3 \xc4\xaftempimo b\xc5\xabkl\xc4\x99 galima spr\xc4\x99sti apie \xc5\xbemogaus psichikos b\xc5\xabsen\xc4\x85. \xc4\xaetampai nuolat pasikartojant gali kilti spazmai, skausmai bei psichosomatiniai sutrikimai._NEWLINE_\xc4\xaetampa gali b\xc5\xabti pa\xc5\xa1alinama \xc4\xafvairiais b\xc5\xabdais. Koncentruoto atsipalaidavimo pratimai \xe2\x80\x93 vieni veiksmingiausi\xc5\xb3.\n_START_SECTION_\nMechanizmas\n_START_PARAGRAPH_\nTarp galvos smegen\xc5\xb3 ir vis\xc5\xb3 raumen\xc5\xb3 yra abipusis savitarpio ry\xc5\xa1ys. Smegenys siun\xc4\x8dia k\xc5\xabno raumenims impulsus. Savo ruo\xc5\xbetu raumenys signalizuoja galvos smegenims apie savo b\xc5\xabsen\xc4\x85. Kuo labiau \xc4\xaftempti k\xc5\xabno raumenys, tuo daugiau ir da\xc5\xbeniau signalai ateina \xc4\xaf smegenis. Juo raumen\xc5\xb3 b\xc5\xabkl\xc4\x97 \xc5\xbevalesn\xc4\x97, tuo sunkiau perkelti s\xc4\x85mon\xc4\x99 \xc4\xaf transo b\xc5\xabsen\xc4\x85._NEWLINE_Susilpn\xc4\x97jus fizinei veiklai, raumen\xc5\xb3 tonusas ma\xc5\xbe\xc4\x97ja, \xc4\xaf smegenis ateina ma\xc5\xbeiau impuls\xc5\xb3. Taip atsiranda ramybei, meditacijai, miegui palankios s\xc4\x85lygos, \xc5\xbeem\xc4\x97ja smegen\xc5\xb3 biosrovi\xc5\xb3 da\xc5\xbenis._NEWLINE_Atsipalaiduoti galima tiek s\xc4\x85moningai, tiek ir nes\xc4\x85moningai. Poilsis kaip veiklos prie\xc5\xa1ingyb\xc4\x97 gali b\xc5\xabti tiek aktyvus, tiek ir pasyvus. Priklausomai nuo individuali\xc5\xb3 savybi\xc5\xb3 atsipalaidavimo b\xc5\xabdai yra labai \xc4\xafvair\xc5\xabs, kurie yra pasirenkami priklausomai nuo asmenini\xc5\xb3 polinki\xc5\xb3 bei sieki\xc5\xb3._NEWLINE_Veiksmingai s\xc4\x85moningai atsipalaiduoti galima taikant tam tikr\xc4\x85 relaksacijos \xe2\x80\x93 koncentruoto atsipalaidavimo \xe2\x80\x93 technik\xc4\x85. Taip galima pa\xc5\xa1alinti nereikaling\xc4\x85 emocin\xc4\x99 \xc4\xaftamp\xc4\x85, susikurti vidin\xc4\x99 ramyb\xc4\x99 bei u\xc5\xbekirsti keli\xc4\x85 organizmo alinimuisi, pervargimui, atsikratyti nemigos, atkurti vidin\xc4\x99 pusiausvyr\xc4\x85 bei harmonij\xc4\x85.\n_START_SECTION_\nVeiksmingumas\n_START_PARAGRAPH_\n15-20 min. giluminio atsipalaidavimo (pasiekiamo teta ritm\xc5\xb3 b\xc5\xabsenoje) tolygu 2-3 val. geros kokyb\xc4\x97s miego.'